เวิล์ดแบงก์คาดศก.สหรัฐขยายตัว 2.2% ในปี 60 และ 2.1% ปี 61
เวิล์ดแบงก์คาดศก.สหรัฐขยายตัว 2.2% ในปี 60 และ 2.1% ปี 61
11 ม.ค. 2560

ธนาคารโลก เปิดเผยว่า แนวโน้มเศรษฐกิจโลก (Global Economic Prospects) ฉบับล่าสุด โดยคาดการณ์ว่า เศรษฐกิจสหรัฐมีแนวโน้มจะขยายตัว 2.2% ในปี 2560 และขยายตัว 2.1% ในปี 2561 พร้อมระบุว่า นโยบายเศรษฐกิจของสหรัฐอาจมีการเปลี่ยนแปลงภายใต้การบริหารของรัฐบาลชุดใหม่ ซึ่งจะมีผลต่อทั้งเศรษฐกิจสหรัฐและเศรษฐกิจโลกในภาพรวม
ทั้งนี้ ธนาคารโลกคาดการณ์ว่า หากมีการใช้นโยบายปรับลดภาษีธุรกิจตามข้อเสนอของนายทรัมป์ ตัวเลขผลิตภัณฑ์มวลรวมภายในประเทศ (GDP) ของสหรัฐอาจพุ่งขึ้นแตะ 2.2-2.5% ในปี 2560 และ 2.5-2.9% ในปี 2561 โดยตัวเลขคาดการณ์ดังกล่าวยังไม่ได้รวมถึงการเปลี่ยนแปลงนโยบายอื่นๆที่อาจมีขึ้นในอนาคต
อย่างไรก็ตาม ธนาคารโลกเตือนว่า ความไม่แน่นอนเกี่ยวกับทิศทางการปรับใช้นโยบายการเงินภายใต้การนำของรัฐบาลชุดใหม่ทั้งในสหรัฐและอังกฤษ อาจตอกย้ำให้สถานการณ์ของภาคการลงทุนทั่วโลกย่ำแย่ลงกว่าเดิม และอาจฉุดอัตราการเติบโตของเศรษฐกิจให้ชะลอตัวลงอีกด้วย